ດາວໂຫຼດ App CRI-FM93 ລະບົບ IOS
ດາວໂຫຼດ App CRI-FM93 ລະບົບ Android
ຕອນບ່າຍວັນທີ 4 ກຸມພານີ້, ທ່ານສີຈິ້ນຜິງ ປະທານປະເທດຈີນໄດ້ພົບປະກັບທ່ານວະລາດີເມຍ ປູຕິນ ປະທານາທິບໍດີຣັດເຊຍຢູ່ຫໍຮັບແຂກເມືອງຕ້ຽວຢູຖາຍທີ່ນະຄອນຫຼວງປັກກິ່ງ. ປະມຸກລັດສອງປະເທດໄດ້ລົງເລິກແລກປ່ຽນຄວາມຄິດເຫັນກັນຢ່າງເຕັມສ່ວນກ່ຽວກັບການພົວພັນຈີນ-ຣັດເຊຍ ແລະບັນຫາສຳຄັນຕ່າງໆທີ່ກ່ຽວຂ້ອງກັບສະຖຽນລະພາບແລະຄວາມໝັ້ນຄົງດ້ານຍຸດທະສາດຂອງສາກົນທ່າມກາງບັນຍາກາດທີ່ອົບອຸ່ນແລະມີໄມຕີຈິດມິດຕະພາບ.
ທ່ານສີຈິ້ນຜິງກ່າວເນັ້ນໜັກວ່າ: ປັດຈຸບັນ, ພະຍາດໂຄວິດ-19ຍັງສືບຕໍ່ແຜ່ລະບາດໃນທົ່ວໂລກ, ໂລກໄດ້ເຂົ້າສູ່ໄລຍະການປ່ຽນແປງທີ່ມີຄວາມປັ່ນປ່ວນອັນໃໝ່, ສັງຄົມມະນຸດພວມປະເຊີນກັບສິ່ງທ້າທາຍແລະວິກິດການຫຼາຍຢ່າງ. ສອງປະເທດຈີນ-ຣັດເຊຍໄດ້ຍຶດໝັ້ນອຸດົມການແຕ່ຫົວທີ, ເຮັດໃຫ້ການພົວພັນສອງຝ່າຍຂະຫຍາຍຕົວກ້າວໄປຂ້າງໜ້າຢ່າງໝັ້ນທ່ຽງແລະປອດໃສຢ່າງສະເໝີຕົ້ນສະເໝີປາຍ. ສອງຝ່າຍເດັດດ່ຽວສະໜັບສະໜູນເຊິ່ງກັນແລະກັນໃນການປົກປັກຮັກສາຜົນປະໂຫຍດແກນກາງຂອງປະເທດຕົນ, ຄວາມໄວ້ເນື້ອເຊື່ອໃຈກັນທາງການເມືອງແລະຍຸດທະສາດໄດ້ຮັບການປັບປຸງໃຫ້ໝັ້ນຄົງກວ່າເກົ່າ, ມູນຄ່າການຄ້າລະຫວ່າງສອງຝ່າຍໄດ້ສ້າງສະຖິຕິສູງອີກຄັ້ງໃໝ່ໃນປະຫວັດສາດ. ສອງຝ່າຍໄດ້ຕັ້ງໜ້າເຂົ້າຮ່ວມການປະຕິຮູບແລະການສ້າງລະບົບບໍລິຫານໂລກ, ຮ່ວມກັນປະຕິບັດຕາມລັດທິຫຼາຍຝ່າຍທີ່ແທ້ຈິງ, ປົກປັກຮັກສາຈິດໃຈປະຊາທິປະໄຕທີ່ແທ້ຈິງ, ໄດ້ເສີມຂະຫຍາຍບົດບາດທີ່ເປັນກຳລັງຫຼັກແຫຼ່ງໃນການສາມັກຄີກັບປະຊາຄົມໂລກເພື່ອຮ່ວມກັນຜ່ານຜ່າຄວາມຫຍຸ້ງຍາກແລະປົກປັກຮັກສາຄວາມຍຸຕິທຳແລະຄວາມເປັນທຳຂອງສາກົນ. ຂ້າພະເຈົ້າຍິນດີຮ່ວມກັນກັບທ່ານປະທານາທິບໍດີປູຕິນວາງແຜນແມ່ບົດແລະກຳນົດທິດທາງເສີມຂະຫຍາຍສາຍພົວພັນຈີນ-ຣັດເຊຍໃນເງື່ອນໄຂປະຫວັດສາດອັນໃໝ່, ຊຸກຍູ້ຄວາມໄວ້ເນື້ອເຊື່ອໃຈກັນໃນລະດັບສູງລະຫວ່າງຈີນ-ຣັດເຊຍໃຫ້ຫັນເປັນໝາກຜົນການຮ່ວມມືໃນຂົງເຂດຕ່າງໆ ແລະສ້າງຄວາມຜາສຸກໃຫ້ກັບປະຊາຊົນສອງປະເທດ.
ທ່ານສີຈິ້ນຜິງກ່າວເນັ້ນໜັກຕື່ມວ່າ: ຈີນຍິນດີຮ່ວມກັບຣັດເຊຍເສີມຂະຫຍາຍທ່າແຮງດ້ານການເມືອງຂອງການພົວພັນລະຫວ່າງສອງປະເທດ, ຊຸກຍູ້ການຮ່ວມມືຕົວຈິງຢ່າງຮອບດ້ານລະຫວ່າງສອງປະເທດໃຫ້ໄດ້ຮັບໝາກຜົນຫຼາຍກວ່າເກົ່າ. ອົງການຮ່ວມມືຊຽງໄຮໄດ້ຜ່ານຂະບວນການຂະຫຍາຍຕົວທີ່ບໍ່ທຳມະດາມາເປັນເວລາ 20 ປີແລ້ວ, ເຊິ່ງໄດ້ກາຍເປັນກຳລັງສ້າງສັນອັນສຳຄັນໃນປະຊາຄົມໂລກ. ສອງຝ່າຍຄວນພິຈາລະນາການພັດທະນາຂອງອົງການຕົນຈາກດ້ານຍຸດທະສາດແລະວິໄສທັດຍາວໄກ, ກຳແໜ້ນທິດທາງທີ່ຖືກຕ້ອງ, ປົກປັກຮັກສາຄວາມໝັ້ນຄົງແລະຜົນປະໂຫຍດຮ່ວມຂອງປະເທດສະມາຊິກໃຫ້ດີ. ຈີນຍິນດີຮ່ວມກັບຣັດເຊຍເພີ່ມທະວີການແລກປ່ຽນຄວາມເຫັນແລະປະສານງານກັນ, ຊຸກຍູ້ກົນໄກການຮ່ວມມືປະເທດບຣິກສໃຫ້ເສີມຂະຫຍາຍບົດບາດຫຼາຍກວ່າເກົ່າໃນການປົກປັກຮັກສາລັດທິຫຼາຍຝ່າຍ, ເພີ່ມທະວີການຮ່ວມມືຕ້ານກັບພະຍາດໂຄວິດ-19, ຊຸກຍູ້ການຟື້ນຟູເສດຖະກິດ. ປະກອບສ່ວນຫຼາຍກວ່າເກົ່າເຂົ້າໃນການເຮັດໃຫ້ 5 ປະເທດບຣິກສບັນລຸການພັດທະນາໄປຄຽງຄູ່ກັບການຊຸກຍູ້ການພັດທະນາຂອງໂລກ.
ທ່ານປູຕິນກ່າວວ່າ: ການແລກປ່ຽນຢ້ຽມຢາມເຊິ່ງກັນແລະກັນໃນໄລຍະຈັດງານກິລາໂອລິມປິກໄດ້ກາຍເປັນການປະພຶດແລະມູນເຊື້ອທີ່ດີງາມຂອງປະມຸກລັດສອງປະເທດຣັດເຊຍ-ຈີນໃນການຮັດແໜ້ນສາຍພົວພັນເຊິ່ງກັນແລະກັນ. ຂ້າພະເຈົ້າເຊື່ອໝັ້ນວ່າ ຜ່ານຈາກການກະກຽມຢ່າງມີຄວາມເອົາໃຈໃສ່ໃນລະດັບສູງ, ປະຊາຊົນຈີນຍ່ອມຈະສາມາດຈັດງານມະຫາກຳກິລາໂອລິມປິກລະດູໜາວທີ່ມີລະດັບສູງສຸດໃຫ້ກັບໂລກໄດ້ຢ່າງແນ່ນອນ. ການທີ່ຣັດເຊຍແລະຈີນລົງເລິກສາຍພົວພັນຄູ່ປະສານງານຍຸດທະສາດຮອບດ້ານມີຜົນດີຕໍ່ສອງປະເທດບັນລຸການພັດທະນາຂອງຕົນ, ມີຜົນດີຕໍ່ການປົກປັກຮັກສາຜົນປະໂຫຍດຮ່ວມຂອງສອງປະເທດ ແລະມີຄວາມໝາຍສຳຄັນຕໍ່ການປົກປັກຮັກສາສະຖຽນລະພາບແລະຄວາມໝັ້ນຄົງດ້ານຍຸດທະສາດຂອງໂລກ. ຣັດເຊຍຍິນດີຮ່ວມກັບຈີນຮັດແໜ້ນການແລກປ່ຽນແລະປະສານງານດ້ານຍຸດທະສາດຕື່ມອີກ, ເດັດດ່ຽວສະໜັບສະໜູນເຊິ່ງກັນແລະກັນໃນການປົກປັກຮັກສາອະທິປະໄຕແລະຜືນແຜ່ນດິນອັນຄົບຖ້ວນຂອງປະເທດຕົນ, ເດັດດ່ຽວປົກປັກຮັກສາບົດບາດແກນກາງໃນດ້ານການປະສານງານຂອງອົງການສະຫະປະຊາຊາດ, ເດັດດ່ຽວປົກປັກຮັກສາກົດໝາຍສາກົນແລະຄວາມຍຸດຕິທຳແລະຄວາມເປັນທຳຂອງສາກົນ, ຊຸກຍູ້ການສ້າງລະບຽບສາກົນທີ່ຍຸດຕິທຳແລະສົມເຫດສົມຜົນກວ່າເກົ່າ. ຣັດເຊຍຍິນດີຮ່ວມກັບຈີນສືບຕໍ່ລົງເລິກການຮ່ວມມືໃນຂົງເຂດຕ່າງໆເຊັ່ນ ເສດຖະກິດການຄ້າ, ພະລັງງານ, ວິທະຍາສາດເຕັກນິກ, ການທະນາຄານ, ຄົມມະນາຄົມແລະອື່ນໆ, ຮ່ວມກັນຈັດກິດຈະກຳປີແລກປ່ຽນກິລາຣັດເຊຍ-ຈີນໃຫ້ປະສົບຜົນສຳເລັດ.